N á v r h  Smernice

na  postup delegácie Slovenskej republiky na 57. zasadnutí Valného zhromaždenia 
Organizácie Spojených národov
____________________________________________________________________

Delegácia Slovenskej republiky na 57. zasadnutí Valného zhromaždenia Organizácie Spojených národov bude sledovať tieto ciele:

I. Všeobecná časť

1.	Zdôrazňovať úsilie Slovenskej republiky o integráciu do európskych a transatlantických ekonomických, politických a bezpečnostných štruktúr a informovať o prioritách slovenskej zahraničnej politiky.
2.	V súvislosti s participáciou SR ako kandidátskej krajiny  na Spoločnej zahraničnej a bezpečnostnej politike Európskej únie pokračovať v intenzívnej spolupráci a koordinovať postoje SR s členskými krajinami EÚ v rámci OSN, osobitnú pozornosť venovať koordinácii postupu s krajinami V-4.
3.	Klásť dôraz na zodpovednosť jednotlivých štátov medzinárodného spoločenstva za regionálnu stabilitu. Prezentovať pripravenosť SR na spoluprácu pri riešení regionálnych i globálnych problémov ľudstva, rovnako ako aj doteraz realizované aktivity SR. 
4.	Presadzovať aktívnu úlohu OSN pri zachovaní mieru, riešení medzinárodných konfliktov a odstraňovaní ohnísk napätia. Zasadzovať sa za komplexné riešenie problémov v konfliktných oblastiach v súlade s príslušnými rezolúciami Bezpečnostnej rady OSN.
5.	V súlade s prioritami zahraničnej politiky SR  potvrdiť orientáciu SR na európsky hodnotový priestor a starostlivo dbať na špecifické záujmy vyplývajúce pre SR z regionálneho i bilaterálneho kontextu. 
6.	Dlhodobo pôsobiť v zmysle znižovania finančnej náročnosti členstva SR v OSN a medzinárodných organizáciách systému OSN.

II. Osobitná časť

A.  V  p o l i t i c k o - b e z p e č n o s t n e j  o b l a s t i

1.	Podporovať plány a aktivity OSN na riešenie situácií v krízových regiónoch sveta mierovými prostriedkami. Podporovať v tomto kontexte úsilie  OSN a medzinárodného spoločenstva zamerané na stabilizáciu situácie na Balkáne a dosiahnutie trvalého mierového a spravodlivého riešenia konfliktu na Blízkom východe, ako aj riešenie ostatných ohnísk napätí a konfliktov vo viacerých regiónoch sveta, vrátane Afriky.
2.	Zdôrazňovať prioritu preventívnej diplomacie a predchádzania vojnových konfliktov s dôrazom na ich včasné odhalenie a neutralizovanie. V tejto súvislosti privítať aktivity OSN zamerané na predchádzanie ozbrojeným konfliktom.
3.	Pripomínať pokračujúce odhodlanie SR aktívne sa zapájať do medzinárodného boja proti terorizmu a spolupodieľať sa vo výraznej miere na mierových misiách OSN. Zdôrazniť podstatné rozšírenie účasti SR v mierových operáciách OSN za posledné 2 roky, čím sa SR zaradila medzi popredných prispievateľov do mierových operácií OSN. 
4.	V súlade so zahraničnopolitickými záujmami SR podporiť závery osobitného výboru pre mierové operácie (New York, 11. február - 8. marec 2002).
5.	Presadzovať potrebu venovania trvalej pozornosti otázkam kontroly zbrojenia, odzbrojenia, mierových operácií, globálnej a regionálnej stability a medzinárodného mieru. 
6.	Presadzovať  skoré nadobudnutie účinnosti a univerzálnosť už prijatých, ako aj pripravovaných opatrení, zmlúv a iných nástrojov budovania dôvery medzi členskými štátmi OSN v oblasti kontroly zbrojenia a odzbrojenia. 
7.	Presadzovať plnenie záverov 6. hodnotiacej Konferencie NPT (Zmluvy o nešírení jadrových zbraní) a podporovať novú etapu hodnotiaceho procesu, ktorá sa začala v roku 2002. Vyjadriť podporu aktivitám Medzinárodnej agentúry pre atómovú energiu (MAAE) pri implementácii NPT. 
8.	Vyzvať štáty, ktoré doteraz tak neurobili, na podpis a ratifikáciu Zmluvy o všeobecnom zákaze  jadrových skúšok (CTBT), oceniť prácu  Prípravnej komisie (PrepComu CTBTO) a jej Dočasného technického sekretariátu. Vyjadriť podporu záverečnej deklarácii 2. konferencie k urýchleniu nadobudnutia platnosti CTBT. 
9.	Presadzovať oživenie substantívnej práce Konferencie o odzbrojení s dôrazom na začatie rokovaní o zmluve zakazujúcej výrobu a transfer štiepnych materiálov pre jadrové zbrane  a iné jadrové výbušné zariadenia. 
10.	Podporovať aktivity smerujúce k dosiahnutiu skorého globálneho zákazu protipechotných mín. Prezentovať pripravenosť SR priamo sa podieľať na likvidácii existujúcich zásob protipechotných mín svojimi vlastnými kapacitami.
11.	Podporovať pokračujúci proces 2. hodnotiacej konferencie Dohovoru o zákazoch alebo obmedzeniach určitých druhov konvenčných zbraní, ktoré sa môžu považovať za nadmerne zraňujúce alebo majúce nežiadúce účinky (CCW), najmä pri riešení otázok výbušných pozostatkov vojny a mín iných ako protipechotných. 
12.	Prezentovať pripravenosť Slovenskej republiky aktívne sa podieľať na ďalšom výcviku inšpektorov Organizácie pre zákaz chemických zbraní v záujme ďalšieho prehĺbenia procesu chemického odzbrojenia.
13.	Podporovať vytvorenie verifikačného mechanizmu v oblasti zákazu biologických zbraní. 
14.	Podporovať úsilie OSN o zvýšenie transparentnosti zbrojenia. Prezentovať pokračujúce odhodlanie a záujem SR aktívne sa podieľať na činnosti inštitúcií, ktoré sa v tejto súvislosti vytvárajú.
15.	Pripojiť sa ku snahám OSN o posilnenie boja proti nedovolenému (nelegálnemu) obchodovaniu s ručnými zbraňami. V tomto smere privítať organizáciu Konferencie OSN k nezákonnému obchodovaniu s ručnými a ľahkými zbraňami vo všetkých aspektoch (New York, 9.-20. 7. 2001) a podporovať implementáciu jej záverov.

B.	V  o b l a s t i   h o s p o d á r s k e h o   a   s o c i á l n e h o   r o z v o j a   a                     e k o n o m i c k e j   s p o l u p r á c e

1. 	Aktívne sa podieľať na prerokovávaní "Agendy pre rozvoj" v rámci  časti programu 57. VZ OSN venovanej rozvoju a medzinárodnej ekonomickej spolupráci. Nadväzne na podporu vyjadrenú Monterreyskému konsenzu na Medzinárodnej konferencii OSN v marci 2002 a v súlade s prijatým finančným výhľadom poskytovanej rozvojovej pomoci SR deklarovať zámer zvýšiť zapojenie SR do poskytovania bilaterálnej rozvojovej pomoci rozvojovým krajinám. V súlade  s Koncepciou rozvojovej pomoci poskytovanej SR do zahraničia, ktorú prijala vláda SR, deklarovať zámer zvýšiť účasť SR v programoch určených rozvojovým krajinám. 

2. 	Prezentovať úsilie SR presadzovať sa stále vo väčšej miere ako donor v oblasti humanitárnych aktivít, ako aj  v aktívnej zahraničnej rozvojovej pomoci. 

3. 	Venovať pozornosť otázkam trvaloudržateľného rozvoja vo väzbe na  implementáciu “Agendy 21” a výsledky Svetového summitu o trvaloudržateľnom rozvoji (Johannesburg, september 2002), ako aj ďalším aktivitám medzinárodného spoločenstva v tejto oblasti.

4. 	Poukázať na význam rozvojových programov UNDP a UNFPA  pre krajiny v transformácii a na účelnosť týchto programov najmä v krajinách SNŠ a Strednej Ázie. Zdôrazniť príspevok SR do týchto programov vytvorením podmienok  pre činnosť Regionálnych centier UNDP a UNFPA  pre krajiny SVE a SNŠ v Bratislave, vytvorením Centra pre podporu investícií a technológií ITPO UNIDO v Bratislave. Zdôrazniť prínos programov a projektov OSN pre SR. Ponúknuť kapacity slovenských vedecko-výskumných pracovísk pre realizáciu rozvojových programov UNDP a UNIDO. 

5. 	Vyzdvihnúť význam regionálnej ekonomickej spolupráce, ktorý SR považuje za účinný  nástroj globalizácie ekonomiky.

6. 	Podporiť  aktivity špecializovaných organizácií a programov OSN  v hospodárskej oblasti (hlavne EHK, ITC, UNCTAD).

7. 	Podporiť ďalšiu spoluprácu OSN a medzinárodných finančných inštitúcií (WB, rozvojové banky - EBRD, Asian Development Bank, African Development Bank), ako aj spoluprácu medzi špecializovanými organizáciami OSN (napr. UNCTAD, WIPO) a Svetovou obchodnou organizáciou (WTO) v záujme rozvojových  krajín,   najmenej rozvinutých krajín a krajín v transformácii. Podporiť nové kolo rokovaní WTO, presadzovať ich zameranie na  potreby  najmenej rozvinutých krajín (LDCs). 
 
8. 	Vysloviť všeobecnú podporu ďalšej liberalizácii medzinárodného obchodu na princípe výhodnosti pre všetkých. 

9. 	Zdôrazniť potrebu pomoci najmenej rozvinutým krajinám (LDCs) pri ich integrácii do svetovej ekonomiky v zmysle  “Akčného plánu pre najmenej rozvinuté krajiny na dekádu  2001-2020”, prijatého  na 3. konferencii OSN pre LDC v Bruseli.

10. 	Vyjadriť  podporu  medzinárodným  aktivitám  zameraným  na  boj proti HIV/AIDS, malárii a tuberkulóze a rozvoju ľudských sídiel v zmysle záverečných dokumentov príslušných osobitných zasadnutí OSN konaných v roku 2001.

11. 	Vyjadriť podporu medzinárodným aktivitám OSN a spolupráci členských krajín, ktoré sú orientované na problematiku súčasného starnutia populácie a napĺňanie cieľov revidovaného Medzinárodného akčného plánu o starnutí. Zamerať pozornosť na realizáciu záverov               2. Svetového zhromaždenia o starnutí (8.-12. 4. 2002). 
	
12. 	Potvrdiť podporu implementácii Pekingskej Akčnej platformy a ďalších postupov a iniciatív na implementáciu Pekingskej deklarácie a Akčnej platformy prijatých na 23. Osobitnom zasadnutí VZ OSN v roku 2000.  

C.	V   o b l a s t i   m e d z i n á r o d n o p r á v n e j  a  ľ u d s k o p r á v n e j

1. 	Podporiť opatrenia na potláčanie medzinárodného terorizmu, aktívne sa podieľať na príprave návrhu komplexného Dohovoru OSN proti terorizmu a Dohovoru o potláčaní jadrového terorizmu. Podporiť koordináciu OSN a MAAE pri príprave Dohovoru proti jadrovému terorizmu. 
	
2. 	Podporovať účinné opatrenia zamerané na ochranu majetku a bezpečnosť diplomatických a konzulárnych misií a ich predstaviteľov. 
	
3. 	Podporiť činnosť Komisie OSN pre medzinárodné právo a výsledky  z jej 54. zasadnutia. 
	
4. 	Podporiť činnosť Komisie OSN pre medzinárodné obchodné právo a výsledky z jej 35. zasadnutia. 

5. 	Zdôrazniť význam vytvorenia Medzinárodného trestného súdu v súlade so Štatútom, ktorý nadobudol platnosť 1. júla 2002. 
	
6. 	Podporiť vypracovanie Dohovoru o jurisdikčných imunitách štátov a ich majetku v rámci  pracovnej skupiny 6. výboru a v rámci Ad hoc výboru pre jurisdikčné imunity štátov a ich majetku.

7. 	Podporovať prijatie Medzinárodného dohovoru proti reprodukčnému klonovaniu ľudských bytostí a prezentovať stanovisko SR k tejto problematike v zmysle záverov a odporúčaní Centrálnej etickej komisie MZ SR.

8. 	Podporovať všetky aktivity zamerané na podporu a ochranu ľudských práv. 

9. 	Podporovať úsilie na dosiahnutie univerzálnej ratifikácie medzinárodných inštrumentov v oblasti ľudských práv.

10. 	Vyjadriť podporu aktivitám zameraným na ochranu práv detí a vyzdvihnúť prínos Osobitného zasadnutia VZ OSN o deťoch (8.-10. 5. 2002) a zamerať pozornosť na realizáciu jeho záverov.

11. 	Podporovať implementáciu záverov Svetovej konferencie proti rasizmu (Durban, 31. 8. – 7. 9. 2001).

12. 	Pri prerokúvaní rezolúcií zdôrazňovať potrebu rešpektovania ľudských práv všetkými členskými štátmi v súlade s princípmi medzinárodného práva a Chartou OSN.

13. 	Podporovať prácu a presadzovať zefektívnenie fungovania orgánov OSN, zaoberajúcich sa ochranou ľudských práv, a prípravu dohovorov zameraných na zlepšenie ochrany ľudských práv.

14. 	Zachovať jednotný postup SR pri spolupredkladaní a hlasovaní počas zasadaní III. výboru VZ OSN a pléna VZ OSN s 58. zasadaním Komisie OSN pre ľudské práva, ak nebude ústredím rozhodnuté inak.   

15. 	Podporiť činnosť Komisie OSN pre ľudské práva a výsledky z jej 58. zasadania.

D.	V   o b l a s t i   r e š t r u k t u r a l i z á c i e  O S N

1. 	Zdôrazniť nevyhnutnosť pokračovania reformného procesu OSN, iniciovaného návrhmi generálneho tajomníka   OSN Kofi Annana, najmä v oblasti rozvojovej spolupráce, reformy Hospodárskej a sociálnej rady, jej funkčných komisií  a expertných skupín. 

2. 	V oblasti reformy Bezpečnostnej rady účelným spôsobom prispieť k jej napĺňaniu podporou  takého skupinového riešenia, ktoré prinesie celkové posilnenie jej významu  a  efektívnosti  a  zohľadní  zmeny,  ku  ktorým došlo na medzinárodnej scéne po ukončení bipolárneho rozdelenia sveta.  

3. 	V otázke finančnej reformy OSN podporiť snahy o prekonanie súčasnej nepriaznivej finančnej situácie OSN, pri zdôraznení potreby dôsledného plnenia finančných záväzkov členských krajín a súčasného zefektívnenia využívania finančných prostriedkov OSN. V tejto súvislosti systematicky poukazovať na skutočnosť, že SR si zodpovedne plní finančné záväzky voči OSN a organizáciám systému OSN včas a v plnej výške. 

4. 	Podporiť iniciatívu vytvárania “UN House”, poukázať na konkrétne napĺňanie tejto iniciatívy v podmienkach SR. Prezentovať otvorenie Regionálnych úradovní UNIDO, UNFPA, ODCCP a UNIFEM v Bratislave, ako aj pripravenosť SR vytvoriť v Bratislave podmienky pre regionálne aktivity ďalších špecializovaných organizácií systému OSN a pre zriadenie medzinárodného centra OSN.

E.  V  o b l a s t i   k a n d i d a t ú r

1.	Ku kandidatúram v rámci OSN pristupovať v súlade so zahraničnopolitickými záujmami a záväzkami SR. Aktívne presadzovať  kandidatúru SR  na  miesto nestáleho  člena Bezpečnostnej rady  OSN na roky 2006-07 vo voľbách počas  60. VZ OSN v roku 2005 a kandidatúru Dr. Petra Tomku do Medzinárodného súdneho dvora vo voľbách počas 57. VZ OSN.